b'\n_START_ARTICLE_\nLouis Prima\n_START_SECTION_\nDe tidlige \xc3\xa5rene\n_START_PARAGRAPH_\nPrima ble f\xc3\xb8dt inn i en musikalsk familie i New Orleans. Familien hans hadde emigrert fra Sicilia, og etter et kort opphold i Argentina flyttet de til USA. Prima spilte fiolin i mange \xc3\xa5r som barn. Hans eldre bror, Leon, var en lokalt anerkjent orkesterleder. Prima var stolt av r\xc3\xb8ttene sine og fortalte ofte publikum at han var en italiensk-amerikaner fra New Orleans._NEWLINE_I sin ungdom spilte Prima trompet sammen med Irving Fazola, brorens orkester og orkesteret ved Saenger Theater, f\xc3\xb8r han dannet sin egen gruppe, Louis Prima\'s New Orleans Gang. Han flyttet til New York i 1934, og jobbet jevnlig p\xc3\xa5 52nd Street med gamle venner fra New Orleans, som Eddie Miller og George Brunies, men ogs\xc3\xa5 nye bekjentskaper som Pee Wee Russell. Prima\'s komposisjon "Sing Sing Sing" ble en av hans st\xc3\xb8rste hits, og ogs\xc3\xa5 en av de mest gjeninnspilte l\xc3\xa5tene fra swingperioden. Benny Goodmans opptreden i Carnegie Hall, med Gene Krupa p\xc3\xa5 trommer, er legendarisk._NEWLINE_Prima flyttet til Los Angeles for \xc3\xa5 spille ved nattklubben Famous Door. Han spilte i flere Hollywoodfilmer, blant annet mot Bing Crosby i Rhythm on the Range fra 1936. I 1949 tok han med Keely Smith i showet sitt, og de giftet seg i 1953.\n_START_SECTION_\nLas Vegas-\xc3\xa5rene\n_START_PARAGRAPH_\n1950-tallet startet hardt for Prima, ettersom big band-sjangeren ble mindre og mindre popul\xc3\xa6r. Prima tjente ikke mye penger lenger, og var n\xc3\xb8dt til \xc3\xa5 ta spillejobber p\xc3\xa5 sm\xc3\xa5steder over hele \xc3\xb8stkysten. Etter hvert ringte han sin gamle venn Bill Miller, som da jobbet som underholdningsdirekt\xc3\xb8r p\xc3\xa5 The Sahara nattklubb og kasino i Las Vegas, for \xc3\xa5 sp\xc3\xb8rre om jobb. En annen venn, Cab Calloway, hadde advart ham mot The Sahara, men behovet for penger var blitt for stort. Prima ringte saksofonisten Sam Butera, og de avtalte \xc3\xa5 m\xc3\xb8tes i Las Vegas for Primas spilledebut. Sam Butera og bandet hans ble da backingband for Prima og Keely Smith, b\xc3\xa5de p\xc3\xa5 scene og album._NEWLINE_Prima og Smith jobbet hardt gjennom femti\xc3\xa5rene, og spilte flere show hver kveld. Det gjorde dem popul\xc3\xa6re igjen, og bidro ogs\xc3\xa5 til at The Sahara ble en av Las Vegas mest popul\xc3\xa6re klubber._NEWLINE_Fra 1956 til 1961 hadde Prima og Smith stor suksess, og ble flyttet fra klubben p\xc3\xa5 The Sahara til den store scenen. Prima ga ut masse plater, og de spilte i et knippe filmer, blant andre Senior Prom og Hey Boy! Hey Girl! I tillegg var TV-opptredener, l\xc3\xb8pshester, golf og barna deres ting som tok mye tid. I l\xc3\xb8pet av denne travle perioden skle de lenger og lenger fra hverandre som par. I 1961 gikk de fra hverandre.\n_START_SECTION_\nDe siste \xc3\xa5rene\n_START_PARAGRAPH_\nPrima giftet seg med Gia Maione i 1963. Maione hadde v\xc3\xa6rt fan av Prima lenge, og kunne alle l\xc3\xa5tene hans. Hun tok dermed Keely Smiths plass i bandet, og spilte sammen med dem helt til bandets slutt i 1975. _NEWLINE_I 1975 opps\xc3\xb8kte Prima lege, etter \xc3\xa5 ha opplevd hodepine og hukommelsestap. Han fant ut at han hadde hjernesvulst og m\xc3\xa5tte opereres. Han falt i koma etter operasjonen, og ble aldri frisk igjen. Han d\xc3\xb8de tre \xc3\xa5r senere, etter \xc3\xa5 ha blitt flyttet tilbake til New Orleans. Graven hans p\xc3\xa5 Metairie Cemetery i New Orleans har en inskripsjon hentet fra en av l\xc3\xa5tene hans: \xc2\xabWhen the end comes, I know, they\'ll all say \'just a gigolo\' as life goes on without me. Lovingly, your little family...\xc2\xbb\n_START_SECTION_\nEtterm\xc3\xa6le\n_START_PARAGRAPH_\nPrimas l\xc3\xa5ter blir fremdeles covret av yngre artister, blant andre David Lee Roth, som covret "Just a Gigolo/I Ain\'t Got Nobody" p\xc3\xa5 1980-tallet, Brian Setzer, Big Band Voodoo Daddy og andre nyswingband i 1990-\xc3\xa5rene. Smash Mouth covret \xc2\xabI Wanna Be Like You\xc2\xbb for filmen Jungelboken._NEWLINE_Primas musikk har ogs\xc3\xa5 blitt brukt i mange filmer av nyere tid, for eksempel Mad Dog and Glory, Mickey Blue Eyes, Casino, Swingers, Elf og Analyze This.'